REGOLAMENT TAL-KUMMISSJONI (KE) Nru 35/2006
tal-11 ta’ Jannar 2006
li jemenda l-Annessi I, V, u VII tar-Regolament tal-Kunsill (KEE) Nru 3030/93 dwar regoli komuni għall-importazzjoni ta' ċerti prodotti tat-tessuti minn pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3030/93 tat-12 ta' Ottubru 1993 dwar ir-regoli komuni għall-importazzjonijiet ta' ċerti prodotti tat-tessuti minn pajjiżi terzi (1) u b'mod partikolari l-Artikolu 19 tiegħu,
Billi:
(1)
Għall-implimentazzjoni tal-Memorandum ta’ Ftehim bejn il-Kummissjoni Ewropea u l-kontorparti Ċiniża tagħha hemm bżonn li jerġgħu jiġu introdotti id-dispożizzjonijiet oriġinali taħt l-Anness I dwar id-deskrizzjoni tal-prodott.
(2)
Il-Kunsill approva permezz tad-Deċżoni 2005/948/KE (2) il-firma u l-applikazzjoni proviżorja ta’ ftehim bilaterali bejn il-Komunità Ewropea u r-Repubblika tal-Belarus dwar il-kummerċ fil-prodotti tat-tessuti.
(3)
Ir-Regolament (KEE) Nru 3030/93 għandu għalhekk jiġi emendat skond dan.
(4)
Il-miżuri stipulati f'dan ir-Regolament huma fi qbil ma' l-opinjoni tat-Kumitat Tessili mwaqqaf mill-Artikolu 17 tar-Regolament (KEE) Nru 3030/93,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3030/93 huwa emendat kif ġej:
1.
Fl-Anness 1, il-paragrafu 2 jinbidel b'li ġej:
“2.
Meta il-materjal kostituttiv tal-prodotti tal-kategoriji 1 sa 114 li joriġinaw mill-Vjetnam u ċ-Ċina ma jkunx speċifikament imsemmi, dawn il-prodotti għandhom jitqiesu bħala magħmula esklussivament mis-suf jew mix-xagħar fin ta' l-annimali, mill-qoton jew mill-fibri magħmula mill-bniedem.”
2.
L-Anness V qed jinbidel bit-test ta' l-Anness I ta' dan ir-Regolament.
3.
Fl-Anness VII, it-tabella qed tinbidel bit-tabella stabbilita fl-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika b'effett mill-1 ta' Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-11 ta’ Jannar 2006.